KIRJALLINEN KYSYMYS P-2816/01

esittäjä(t): Alexander de Roo (Verts/ALE) komissiolle

(2. lokakuuta 2001)

Aihe: Alankomaiden ja Belgian välinen poliittinen sopimus Rauta-Reinin rautatieyhteydestä

Rauta-Reiniä (ja sen ottamista uudelleen käyttöön) koskeva kehitys ja epäselvä päätöksenteko huolestuttavat monia. Virallisesti mitään ei ole päätetty, mutta Alankomaiden liikenneministeriön 21. syyskuuta 2001 antaman lehdistötiedotteen mukaan Alankomaiden ja Belgian liikenneministerit ovat tehneet alustavia sopimuksia Rauta-Reinin uutta käyttöönottamista koskevista päätöksistä. Molemmat ministerit allekirjoittivat 15. lokakuuta yhteisymmärryspöytäkirjan.

Tällä välin on kuitenkin vielä kesken julkinen kuuleminen mainitun toiminnan uudelleenaloittamisen ympäristövaikutuksista. Paikallisella, alueellisella, maakunnan ja jopa kansallisella tasolla ihmetellään entistä enemmän, miksi tälle hankkeelle ei saada aikaan kohtuullisia vaihtoehtoja. Vaikuttaa siltä, että Alankomaiden ja Belgian hallitusten välillä on tehty poliittinen sopimus eurooppalaisten ja kansallisten pelisääntöjen huomiotta jättämisestä ja hankkeen toteuttamisesta niin, että rata tulee kulkemaan historiallista reittiä De Meinwegin, Weerterin ja Budeler Bergenin luontoalueiden kautta. Olemassa

olevan Montzenin tien (R24) kunnostamisella nykyinen 3,68 miljoonan tonnin vuosittainen tavarankuljetus Antwerpenin satamasta Duisburgiin voidaan kaksinkertaistaa helposti. Wallonian hallituksen antamien tietojen mukaan kunnostus tulee maksamaan vain 16 miljoonaa euroa. Ovatko Belgian ja Alankomaiden toimivaltaiset viranomaiset jättäneet direktiivin 97/11/EY(1) huomiotta, koska Montzenin tien mahdollisuutta ei ole otettu mukaan ympäristövaikutusten arviointiin, ja katsooko komissio, että on laadittava toinen ympäristövaikutusten arviointi, johon Montzenin tie sisältyy?

Alankomaiden ja Belgian viranomaiset uhkaavat jättää myös luontotyyppidirektiivin ja lintudirektiivin huomiotta. Rauta-Reinin historiallisen reitin ottamista uudelleen käyttöön eivät puolla minkäänlaiset Alankomaiden suuret yleiset edut. Kyseessä on tavaraliikenne Antwerpenin satamasta, mikä voidaan johtaa yhtä lailla Montzenin tien kautta. Alankomaissa ovat mahdollisia myös muut reitit, jotka eivät kulje De Meinwegin, Weerterin ja Budeler Bergenin kautta.

Onko komissiokin tätä mieltä?

Komission kysymykseen E-1216/00(2) (14. huhtikuuta 2000) antamista vastauksista ilmenee, että komissio ei ole saanut Alankomailta ajoissa vastausta kysymykseen siitä, onko De Meinwegin kautta kulkevan Rauta-Reinin hankkeen mahdollisista vaikutuksista tehty asianmukainen arviointi direktiivin 92/43/ETY(3) tarkoitetulla tavalla, ja jos näin on, mitkä ovat tulokset.

Onko Alankomaat nyt antanut ajoissa riittävän kattavat vastaukset näihin komission kysymyksiin, ja mikä on komission kanta niihin?

(1) EYVL L 73, 14.3.1997, s. 5.

(2) EYVL C 53 E, 20.2.2001, s. 102.

(3) EYVL L 206, 22.7.1992, s. 7.

Margot Wallströmin komission puolesta antama vastaus

(26. lokakuuta 2001)

Rauta-Reinin rautatieyhteys, joka kulkee Antwerpenin satamasta Saksan Ruhrille, perustuu vuonna 1839 tehdyssä Alankomaiden ja Belgian erottamista koskevassa sopimuksessa vahvistettuun läpikulkuoikeuteen Alankomaiden Sittardin kantonin kautta. Rautatiellä liikennöitiin vuodesta 1879 vuoteen 1994.

Belgia käynnisti vuonna 1996 menettelyn Rauta-Reinin yhteyden ottamiseksi uudelleen käyttöön. Rauta-Reinin yhteys sisällytettiin Euroopan laajuiseen verkkoon suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyn Euroopan parlamentin ja neuvoston päätöksen 1692/96/EY(1) mukaisesti. Yhteisön rautateiden kehittämisestä annetun neuvoston direktiivin 91/440/ETY muuttamisesta 26 päivänä helmikuuta 2001 annetussa Euroopan parlamentin ja neuvoston direktiivissä 2001/12/EY(2) Rauta-Rein määritellään kiinteäksi osaksi Euroopan laajuista rautateiden tavaraliikenneverkkoa.

Koska parlamentin jäsenet ovat esittäneet joitakin hankkeeseen liittyviä kysymyksiä, komissio on pyytänyt Alankomaiden viranomaisia selventämään, miten on sovellettu ympäristövaikutusten arviointia, tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(3), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY, sekä luonnonsuojelua koskevia direktiivejä: luonnonvaraisten lintujen suojelusta 2 päivänä huhtikuuta 1979 annettua neuvoston direktiiviä 79/409/ETY(4) (lintudirektiivi) ja luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY (luontotyyppidirektiivi). Alankomaat vastasi 18. heinäkuuta 2000, että hankkeen vaikutuksista oli valmisteilla kansainvälinen selvitys edellä mainittujen direktiivien vaatimusten mukaisesti ja että selvityksen tulokset otettaisiin huomioon kansallisissa ympäristövaikutusten arviointimenettelyissä (Trajectnota/MER). Komissio katsoi vastauksen tyydyttäväksi ja lopetti kysymysten taustalla olleen kantelun P-2000/2002 käsittelyn.

Asianomaiset kolme jäsenvaltiota (Belgia, Saksa ja Alankomaat) pyysivät komissiota järjestämään kokoukseen, jossa ne voisivat esittää oman näkemyksensä asiasta ja antaa komissiolle jäljennöksen Arcadis-konsulttitoimiston laatimasta Rauta-Reinin rajatylittäviä vaikutuksia koskevasta vertailevasta selvityksestä sekä Alankomaiden Trajectnota/MER- ja Startnotitie-asiakirjoista. Kokous pidettiin 5. heinäkuuta 2001.

Edellä mainittujen, ympäristövaikutusten arviointia ja luontotyyppidirektiivin 6 artiklan soveltamista koskevien asiakirjojen perusteella todettiin, että Alankomaat on noudattanut yhteisön lainsäädäntöä, mutta Belgian Natura 2000 -alueista olisi vielä tehtävä tarkempia arvioita. Sama koskee Saksaa, riippuen siitä, minkä reittivaihtoehdon Belgia ja Alankomaat valitsevat.

Rauta-Reinin rajatylittäviä vaikutuksia koskevan vertailevan selvityksen mukaan historiallisen reitin uudelleen käyttöön ottaminen on sekä ympäristöystävällisin että edullisin vaihtoehto kaikista lukuisista tutkituista vaihtoehdoista.

Rauta-Reinin vaihtoehdoksi esitetystä Montzenin reitistä on todettava, että Rauta-Reinin uudelleen käyttöön ottamista on pyydetty nimenomaan siksi, että Montzenin reitin kapasiteetti on rajallinen pitkällä aikavälillä. Lisäksi Rauta-Reinillä ja Montzenin reitillä on yhteisössä eri tehtävät. Rauta-Rein yhdistää Antwerpenin ja Ruhrin alueen Pohjois-Eurooppaan, kun taas Montzenin reitti yhdistää Kölnin alueen Etelä-Eurooppaan.

Brysselissä 5. heinäkuuta 2001 pidetyssä kokouksessa tuotiin selvästi esiin myös, että edellä esitetyt huomiot koskevat ainoastaan ehdotusta avata uudelleen olemassa oleva rautatieyhteys ja palauttaa liikennemäärät entiselle tasolle ja että kaikki entisen liikennemäärän ylittämistä koskevat ehdotukset olisi katsottava erillisiksi hankkeiksi, jotka on arvioitava erikseen.

(1) EYVL L 228, 9.9.1996.

(2) EYVL L 75, 15.3.2001.

(3) EYVL L 175, 5.7.1985.

(4) EYVL L 103, 25.4.1979.